Obertes les inscripcions per a la primera edició del Concurs de ‘Sambarot' i el tercer de ‘Tomata lliriana'
09 de juliol de 2018

La tomata serà una de les grans protagonistes de la 19a edició de la fira agroalimentària “A mos redó” que es celebrarà la capital del Camp de Túria del 19 al 22 de juliol. En el marc d'esta cita anual de la promoció de la gastronomia i els productes locals, la Regidoria de Comerç de Llíria ha preparat per a este esdeveniment un nou element de participació i degustació, el primer Concurs de ‘Sambarot' i la tercera edició  del certamen de ‘Tomata lliriana'.

Segons el regidor de Comerç, Paco García, “les persones de la localitat que siguen agricultores, tant professionals com aficionades, i que tinguen producció pròpia de tomata en els camps de la comarca del Camp de Túria, poden inscriure's en el Concurs de ‘Tomata lliriana', on un jurat decidirà quina és la guanyadora tenint en compte, entre altres aspectos, la seua textura, índex de maduresa, aroma o sabor”.

Igualment, les persones aficionades a la cuina tenen una oportunitat de presentar-se al primer Concurs de ‘Sambarot', un producte típic de la gastronomia local elaborat a base de tomata, pebre roig i tonyina.

Posteriorment, els assistents a la fira podran degustar ensalades amb les tomates presentades al concurs i les racions de sambarot acompanyades amb pernil i vi de la terra, amb l'obtenció de tiquets solidaris.

Les persones interessades a participar en el de sambarot podran apuntar-se fins al 18 de juliol, mentres que per al de tomata podran fer-ho fins al mateix dia del certamen i també onlinea a través d'este enllaç: https://goo.gl/forms/cq69OTns6NbjXf902. Els dos concursos se celebraran el dissabte 21 de juliol en el mateix recinte firal. Les bases estan disponibles en la web municipal.